Ondersoek maatskappye se staatskontrakte, sê Magashule | Maroela Media
Ace Magashule, sekretaris-generaal van die ANC (Foto: Karen Sandison/African News Agency/ANA)
Ace Magashule, sekretaris-generaal van die ANC, het Dinsdag gesê 'n ondersoek oor alle privaat maatskappye wat sake doen met die Suid-Afrikaanse regering is al lank agterstallig.
Hy het met verslaggewers gesels terwyl die staatskapingkommissie se verhoor voortduur. Volgens hom is die omstrede Gupta-familie geteiken terwyl ander maatskappye nooit ondersoek is nie.
"Ek weet nie hoekom Suid-Afrika nie elke maatskappy ondersoek wat al met die regering saamgewerk het nie. Slegs een spesifieke familiemaatskappy word geteiken. Gaan na die regering en vind uit wie sake gedoen het met die regering. Ek was 'n provinsiale leier. Groot maatskappye maak miljarde terwyl jong swart mense se maatskappye 20 projekte ter waarde van R5 miljoen ontvang. Daar is geen kommissie wat al ooit uitspraak gelewer het daaroor nie. Suid-Afrikaners is nie dom nie; ons kan nie vir altyd stilbly nie – ons moet hieroor praat."
Hy het gesê die staatskapingkommissie is die regte platform waar almal kan praat.
Die kommissie, onder leiding van adjunkhoofregter Raymond Zondo, is aangestel om die beweerde plundery van die staat deur politieke persone, die voortvlugtige Gupta-familie en ander, te ondersoek.
Oor sy dreigement om regstappe te neem teen verslaggewer Pieter-Louis Myburgh wat in sy boek, Gangster State, aangevoer het Magashule was deel van 'n netwerk van korrupsie, het die ANC-leier gesê sy prokureurs is besig daarmee. "My prokureurs werk daaraan. Ek gaan dit nie los nie. Ek gaan nooit daardie man los nie."
Magashule het by die openbare galery aangesluit terwyl Zuma voor die kommissie getuig.
Ace Magashule staatskaping
Ondersoek Mister M ook sommer….
Ai ou ace! Wat gaan julle maak as julle dan sou" weet"? Niks! Daarvan is ek seker! Pasop net dat jy die gat waarin jy alreeds is nie nog dieper grou nie. Dalk kom jy nie so maklik uit hom uit soos jou maatjie nie!